બાલી

બાલી એ ઇન્ડોનેશિયાનો એક પ્રાંત છે અને લેસર સુંડા ટાપુઓનો સૌથી પશ્ચિમી ભાગ છે. આ પ્રાંત જાવાની પૂર્વમાં અને લોમ્બોકની પશ્ચિમમાં આવેલો છે. બાલી પ્રાંતમાં બાલી ટાપુ અને કેટલાક નાના દરિયા કિનારાના ટાપુઓ જેમ કે નુસા પેનિડા, નુસા લેમ્બોંગન અને દક્ષિણપૂર્વમાં નુસા સેનિનગનનો સમાવેશ થાય છે. પ્રાંતીય રાજધાની દેનપાસર લેસર સુંડા ટાપુઓમાં સૌથી વધુ વસ્તી ધરાવતું શહેર છે. તે પૂર્વી ઇન્ડોનેશિયામાં મકાસર પછી બીજા ક્રમનું સૌથી મોટું શહેર છે. દેનપાસર મેટ્રોપોલિટન વિસ્તાર દેનપાસરની આસપાસનો વિસ્તૃત મેટ્રોપોલિટન વિસ્તાર છે. ગ્રેટર દેનપાસરમાં ઉબુદ નામનું ઉંચાણવાળું શહેર બાલીનું સાંસ્કૃતિક કેન્દ્ર માનવામાં આવે છે. આ પ્રાંત ઇન્ડોનેશિયાનું મુખ્ય પ્રવાસન સ્થળ છે, જેમાં ૧૯૮૦ના દાયકાથી પ્રવાસનમાં નોંધપાત્ર વધારો થયો છે અને તે દેશના અતિપ્રવાસનો વિસ્તાર બની ગયો છે. બાલીના અર્થતંત્રમાં પ્રવાસન સંબંધિત વ્યવસાય ૮૦% હિસ્સો ધરાવે છે. બાલી એ ઇન્ડોનેશિયાનો એકમાત્ર હિંદુ બહુમતી ધરાવતો પ્રાંત છે, જેની કુલ વસ્તીમાંથી ૮૬.૪૦% બાલીના હિંદુ ધર્મનું પાલન કરે છે. આ પ્રાંત પરંપરાગત અને આધુનિક નૃત્ય, શિલ્પ, ચિત્રકામ, ચામડું, ધાતુના કામ અને સંગીત સહિત તેની અત્યંત વિકસિત કળાઓ માટે જાણીતું છે. ઇન્ડોનેશિયન આંતરરાષ્ટ્રીય ફિલ્મ મહોત્સવ દર વર્ષે બાલીમાં યોજાય છે. બાલીમાં યોજાયેલી અન્ય આંતરરાષ્ટ્રીય સ્પર્ધાઓમાં મિસ વર્લ્ડ ૨૦૧૩, આંતરરાષ્ટ્રીય નાણાં ભંડોળ અને વિશ્વ બેંક જૂથની ૨૦૧૮ની વાર્ષિક બેઠકો અને ૨૦૨૨ જી-૨૦ શિખર સંમેલન મુખ્ય છે. માર્ચ ૨૦૧૭માં ટ્રીપ એડવાઇઝરે બાલીને તેના ટ્રાવેલર્સ ચોઇસ એવોર્ડમાં વિશ્વના ટોચના સ્થળ તરીકે નામ આપ્યું હતું. જાન્યુઆરી ૨૦૨૧માં ફરી એકવાર પણ આ નામ અપાયું હતું. બાલી પરવાળું ત્રિકોણ (કોરલ ટ્રાયંગલ)નો ભાગ છે, જેમાં દરિયાઈ પ્રજાતિઓ જેવી કે માછલી અને કાચબાની ઉચ્ચ વિવિધતા રહેલી છે. માત્ર આ વિસ્તારમાં ૫૦૦થી વધુ રીફ-બિલ્ડિંગ કોરલ (પરવાળાં) પ્રજાતિઓ મળી શકે છે. આ પ્રજાતિનું પ્રમાણ સમગ્ર કેરેબિયન કરતાં લગભગ સાત ગણું વધારે છે. બાલી એ યુનેસ્કો વિશ્વ ધરોહર સ્થળ સુબક સિંચાઈ પ્રણાલીનું ઘર છે. બાલીમાં ૧૦ પરંપરાગત શાહી રાજાઓનો સંઘ છે જેમાં દરેક રાજવંશ ચોક્ક્સ વિસ્તાર દીઠ રાજ કરે છે. આ સંઘ બાલી સામ્રાજ્યનો ઉત્તરાધિકારી છે. ડચ વસાહતીકરણ પહેલાં ઉદ્ભવેલા રાજવંશોને ઇન્ડોનેશિયાની સરકાર દ્વારા માન્યતા આપવામાં આવી નથી. સંદર્ભો